**ПРАВИЛА**

**ЗА РЕДА И УСЛОВИЯТА ЗА УЧАСТИЕ В ПРОЕКТ „СТУДЕНТСКИ ПРАКТИКИ-ФАЗА I“ В ТРАКИЙСКИ УНИВЕРСИТЕТ**

**ОБЩИ ПОЛОЖЕНИЯ**

**Чл. 1.** В тези правила се определя реда и условията за изпълнение на дейности по проект „Студентски практики-фаза I“ по Оперативна програма „наука и образование за интелигентен растеж“ 2014-2020.

**Чл. 2.** Целите на проекта са:

1. Повишаване качеството на висшето образование, чрез осигуряване на практическа подготовка на студентите в реална работна среда;
2. Подобряване на практическите умения на студентите по време на тяхното обучение, спрямо потребностите на пазара на труда
3. Укрепване на връзките между Тракийски университет и работодателите, изграждане и развитие на партньорства между тях
4. Осигуряване на допълнителни възможности на завършващите висше образование за по-успешна реализация на пазара на труда

**Чл. 3.** Участници в проект „Студентски практики-фаза I“ са:

1. Студенти
2. Академични наставници
3. Ментори
4. Организация-работодател

**Чл. 4.** Всички участници в проекта спазват Инструкцията и Ръководството за работа с информационната система на проекта, достъпни на адрес: <http://praktiki.mon.bg/sp>.

**Чл. 5. (1)** За участие в практическо обучение (практика) в реална работна среда могат да кандидатстват действащи редовни и задочни студенти, вписани в Регистъра на действащите и прекъсналите студенти и докторанти, поддържан от Министерството на образованието и науката.

**(2)** Всеки студент има право да бъде включен в практическо обучение по проекта веднъж в рамките на своето обучение за придобиване на всяка една образователно-квалификационна степен – веднъж като „Бакалавър“ и/или веднъж като „Магистър“.

**(3)** Студентът може да се включи в практика и втори път в рамките на обучението си за придобиване на образователно-квалификационна степен, ако на работодателя, при който провежда практиката си, поради доказано нарушение е прекратено правото на участие в проекта.

**Чл. 6. (1)** Студентът не може да провежда практическо обучение в обучаваща организация, с която към момента на кандидатстване за студентска практика е в трудови правоотношения и/или правоотношения по Закона за задълженията и договорите (ЗЗД).

**(2)** Студентът не може да провежда практическо обучение в обучаваща организация, чийто собственик и/или член на управляващ орган е в родство по пряка и по съребрена линия със студента.

**(3)** Студентът не може да провежда практическо обучение при ментор, с когото е в родство по пряка и по съребрена линия.

**Чл. 7. (1)** Практическото обучение е провеждане на практика, която съответства на изучаваната от студента специалност или професионално направление, в рамките на 240 (астрономически) часа в реална работна среда в изпълнение на задачи, възложени от организацията работодател съгласно нарочно изготвена програма.

**(2)** Практическото обучение се провежда в рамките на не повече от 6 (шест) месеца. Продължителността на практическото обучение е не повече от 8 астрономически часа на денонощие при не повече от 40 астрономически часа на седмица.

**(3)** Практическото обучение по проекта не замества предвидена по учебен план за съответната специалност и образователно-квалификационна степен практика.

**Чл. 8.** Практическото обучение се провежда индивидуално или в групи с помощта и под контрола на служител на организацията-работодател – ментор и при наставничеството на преподавател от висшето училище – академичен наставник.

**Чл. 9.** При доказано неизпълнение на дейностите по проект „Студентски практики – фаза 1“ се дължи възстановяване на средства от съответното отговорно за неизпълнението лице.

**СТУДЕНТИ**

**Чл. 10.** Студентът се регистрира и попълва профила си в изградения в информационна система модул. Информацията за студентско положение (курс, специалност, професионално направление, форма на обучение), посочена от студента при регистрацията, подлежи на проверка за достоверност от страна на висшето училище. При регистрацията си студентът предоставя и статистически данни за целите на Управляващия орган на Оперативна програма “Наука и образование за интелигентен растеж”.

**Чл. 11.** Студентът самостоятелно кандидатства за избрана от него позиция (позиции). Информационната система автоматично филтрира публикуваните от обучаващите организации обяви, като студентът може да кандидатства по обявите за позиции, съответстващи на професионалното направление, в което се обучава.

**Чл. 12.** Обучаващата организация извършва подбор сред кандидатствалите за обявената позиция студенти - по информация от профила на студента и/или по друг, посочен от обучаващата организация начин, по нейна инициатива и за нейна сметка.

**Чл. 13.** След одобрение от обучаващата организация чрез информационната система студентът потвърждава участието си в практическо обучение само за една позиция, включително в случаите, когато се обучава едновременно по повече от една специалност.

**Чл. 14.** Програмата за провеждане на практическото обучение за съответната позиция се изготвя и въвежда в информационната система от ментора и се съгласува от академичния наставник преди генериране на договора за провеждане на практическо обучение между студента и висшето училище.

**Чл. 15.** След потвърждение на участието си студентът отбелязва в профила си номер на актуална лична банкова сметка в лева (IBAN), по която да му бъде преведена стипендия при успешно завършване и отчитане на практиката.

**Чл. 16.** Студентът:

1. посочва чрез информационната система академичен наставник. Изборът на академичен наставник следва да се осъществи след потвърждаване на избраната позиция от страна на студента в обучаващата организация, в която ще се провежда практиката;

2. изготвя и въвежда в профила си в информационната система график на практиката по дати и часове, който се потвърждава от ментора и съгласува с академичния наставник чрез информационната система;

3. при необходимост промяна в графика се извършва от студента и потвърждава от ментора. За извършените промени се уведомява академичният наставник, който ги потвърждава чрез електронната система;

4. отбелязва в профила си в информационната система ежедневното си участие и извършените дейности в практиката съгласно утвърдените график и програма. Менторът потвърждава участието по електронен път.

**Чл. 17.** Договорът за провеждане на практическо обучение между студента и висшето училище (по образец) се сключва след потвърждението от страна на студента за участие в практиката и при наличието на сключени и прикачени в информационната система договори между: обучаващата организация, в която ще се проведе обучението, и висшето училище; ментора и висшето училище; академичния наставник и висшето училище и при утвърдени програма и график в информационната система. Сключеният договор между студента и висшето училище се прикачва в информационната система не по-късно от 5 календарни дни преди началото на практическото обучение. За периода на практиката за всеки студент Конкретният бенефициент (МОН) сключва застраховка „Злополука“ за сметка на бюджета на проекта с валидност шест месеца от датата на стартиране на практиката.

**Чл. 18.** След успешното приключване на проведената практика студентът:

**1.** генерира финален отчет за дейността си (по образец), който се потвърждава от ментора и академичния наставник чрез информационната система до 5-о число на месеца, следващ месеца на приключване на практиката;

**2.** получава от висшето училище удостоверение по образец, което се генерира чрез информационната система.

**Чл. 19.** Не се допуска групово провеждане на практики в организация работодател, в която има условия за провеждане единствено на индивидуални студентски практики.

**Чл. 20.** Не се потвърждава график на практикант, който не е съобразен с Академичния календар на Тракийски университет.

**Чл. 21.** **(1)** Приоритетно се подписват договори за практическо обучение със студенти след II- ри курс на обучение и студенти от регулираните и с по-висок рейтинг специалности/професионални направления на Тракийски университет

**(2)** Приоритетно се подписват договори за практическо обучение със студенти които не са участвали в проект „Студентски практики“ през периода 2013-2015 год.

**Чл. 22.** Студентите нямат право да провеждат практическо обучение по Проекта във фирмата където са в трудови правоотношения.

**Чл. 23.** Студенти последен курс на обучение могат да сключат договор за провеждане на практическо обучение не по-късно от първата обявена от висшето училище дата за явяване на държавен изпит или защита на дипломна работа.

**Чл. 24.** Студенти последен курс на обучение, които се обучават по специалности, водещи до упражняването на регулирани професии, могат да кандидатстват, сключват договори и да се включват в провеждане на практика до първата обявена дата за първия държавен изпит.

**Чл. 25.** Графикът на студентите редовно обучение да не надвишава повече от 4 часа на ден в периода на семестъра и учебния стаж по учебен план.

**Чл. 26.** Студентите задочно обучение да не включват в графика си периода на семестъра (очните занятия) по Академичен календар.

**АКАДЕМИЧНИ НАСТАВНИЦИ**

**Чл. 27.** Академичният наставник следва да има висше образование в степен „магистър“ и да притежава минимум 3 години преподавателски опит във висше училище.

**Чл. 28.** Академичният наставник извършва дейности по подпомагане, наблюдение, контрол, отчитане и удостоверяване на практическото обучение, които се извършват чрез информационната система и на място в обучаващата организация.

**Чл. 29.** Академичният наставник се регистрира в уеб системата като създава свой профил, следвайки указаните стъпки.

**Чл. 30.** Академичният наставник:

**1.** потвърждава по електронен път участието си в практиката на съответния студент;

**2.** потвърждава изработената от ментора програма за студентска практика, като следи за съответствието на възложените на студента задачи със спецификата на обучението му;

**3.** съгласува графика на студента и следи за изпълнението му. При необходимост от промяна в утвърдения график отразява в информационната система съгласието си;

**4.** извършва посещения на място в обучаващата организация, като отразява наблюденията си във формуляр за проверка по образец, утвърден от ръководителя на проекта;

**5.** в края на практиката потвърждава електронно финалния отчет на студента по образец, утвърден от ръководителя на проекта, и отбелязва преценката си за проведената практика

**Чл. 31.** Академичният наставник може да отговаря в едно и също време за един или група до 15 студенти участници в практиката.

**Чл. 32.** Академичният наставник изготвя отчет чрез личния си профил в уеб системата в 2 екземпляра и го подава на техническите изпълнители в съответното структурно звено за обработка, като спазва сроковете зададени в уеб системата.

**МЕНТОРИ**

**Чл. 33.** Менторът следва да бъде в трудови или други допустими от законодателството правоотношения с обучаващата организация най-малко 6 месеца преди началото на практиката и да познава дейностите, които ще се възлагат на студента по време на практиката. Менторът следва да притежава виеше образование и да притежава минимум 3 години професионален в областта на провежданата практика. Имената на ментора (менторите), който (които) ще участва(т) в дейности по практическото обучение до края на проекта, се посочват освен в информационната система и в нарочен списък, представен от обучаващата организация на висшето училище при сключването на договора.

**Чл. 34.** Менторът:

1. сключва договор по образец за участие в дейностите по проекта с всяко виеше училище, чиито студенти обучава в реална работна среда. Договорът се сключва преди началото на първата практика и след сключването на договор между обучаващата организация и висшето училище;

2. изработва програма за студентската практика за съответната позиция, която съгласува с академичния наставник и въвежда в информационната система;

3. потвърждава в информационната система въведения от студента график по дати и часове за провеждане на практика;

4. запознава студента с работната среда, спецификата на дейността в обучаващата организация, добрите практики, вътрешната организационна култура;

5. подпомага студента да придобие специфични професионални умения, необходими за съответната позиция;

6. възлага на студента задачи, следи за изпълнението им и за напредъка на студента;

7. потвърждава ежедневно в информационната система участието и извършените от студента дейности съгласно графика за осъществяване на практиката;

8. при необходимост съгласува в информационната система наложили се промени в ежедневния график на студента;

9. уведомява студента и академичния наставник за постигнатите резултати;

10. в края на практиката отбелязва преценката си за представянето на студента във финалния отчет по образец;

11. при открито от ментора нарушение на условията в Инструкцията, извършено от студента, менторът не потвърждава завършването на практиката и уведомява своевременно висшето училище**.**

**Чл. 35.** Един ментор може да отговаря по едно и също време за не повече от 10 студенти, участници в практиката.

**Чл. 36.** Менторът изготвя отчет чрез личния си профил в уеб системата в 2 екземпляра и го подава на техническите изпълнители в съответното структурно звено за обработка, като спазва сроковете зададени в уеб системата.

**Чл. 37. (1)** Менторът трябва да представи декларация за осигурителния доход, получен за месеца, за който отчита часове за извършено практическо обучение по проект „Студентски практики“.

**(2)** Декларацията съдържа и важна информация относно самоосигуряване, регистрация по ЗДДС, инвалидност, която касае изчисляване размера на осигуровките и дължимия данък. Осигуровките и данъка се изчисляват и отнасят по месеци в зависимост от отчетените от лицето часове по месеци.

**(3)** Декларацията за дохода се представя подписана в оригинал заедно с принтираните и подписани отчети, генерирани от системата.

**(4)** Банковата сметка, по която ще се превеждат дължимите суми следва да е активна (не блокирана или закрита) и с титуляр лицето извършващо практическото обучение.

**(5)** При непредставен във висшето училище отчет след първата технологична възможност за генерирането му и до 2 месеца след последната дата на месеца, в който е приключила практиката на студента, но не по-късно от 10-о число на последния месец от изпълнението на проекта, не се дължи възнаграждение на ментора.

**ОРГАНИЗАЦИЯ РАБОТОДАТЕЛ (ОБУЧАВАЩА ОРГАНИЗАЦИЯ)**

**Чл. 38.** За целите на проекта обучаващата организация сключва договор по образец с висшето училище, чиито студенти са кандидатствали и одобрени за практика. Договорът се сключва след първото потвърждение от студент в информационната система за участие в практика в обучаващата организация и преди началото на първата практика.

**Чл. 39.** За всяка позиция още при обявяването й в информационната система обучаващата организация посочва ментор. Менторът следва да бъде в трудови или други допустими от законодателството правоотношения с обучаващата организация най-малко 6 месеца преди началото на практиката и да познава дейностите, които ще се възлагат на студента по време на практиката. Менторът следва да притежава виеше образование и да притежава минимум 3 години професионален в областта на провежданата практика. Имената на ментора (менторите), който (които) ще участва(т) в дейности по практическото обучение до края на проекта, се посочват освен в информационната система и в нарочен списък, представен от обучаващата организация на висшето училище при сключването на договора по чл. 63.

**Чл. 40.** Обучаващата организация осигурява условия и място за провеждане на практическото обучение, съобразено с професионалното направление, в което се обучава практикантът. Мястото за провеждане на практиката се определя предварително с цел извършване на контрол от екипа на проекта и академичния наставник.

**Чл. 41.** Обучаващата организация осигурява ментор, чието име се отбелязва в обявата за съответната свободна позиция в уеб системата.

**Чл. 42.** Обучаващата организация запознава практиканта с правилата за вътрешния ред и провежда инструктаж по техника на безопасност, хигиена на труда и противопожарна охрана в обектите, съобразно нормативните изисквания, като това се удостоверява с предвидените за целта документи.

**Чл. 43.** Обучаващата организация при необходимост, съобразно специфичните рискове на работното място, осигурява работно облекло и лични предпазни средства на практиканта.

**Чл. 44.** Обучаващата организация уведомява писмено академичния наставник при системно неизпълнение на възложените задачи от практиканта.

**Чл.** **45.** Обучаващата организация има право да поиска от Тракийски университет да прекрати договор за практическо обучение на практикант при системно неизпълнение на поставените задачи от страна на практиканта.

**Чл. 46.** Обучаващата организация е длъжна да уведоми незабавно ТрУ за настъпили злополуки и/или произшествия с практиканта по време на практическото обучение.

**ПРОЦЕДУРА ЗА РЕГИСТРИРАНЕ НА ДОКУМЕНТИ ПО ПРОЕКТА**

**Чл.** **47.** **(1)** Прием на договори за подписване и обработване от техническите изпълнители по структурни звена – всеки понеделник и вторник от 9.00 ч. до 14.00 часа.

**(2)** Студентът-практикант представя на техническите лица в съответното структурно звено следните документи:

1. Договор за провеждане на практическо обучение по Проекта.

2. Декларация от Практиканта за липса на родство с Ментора и Наставника.

3. Декларация от Ментора за липса на родство с Практиканта.

4. Декларация от Наставника за липса на родство с Практиканта.

**Чл. 48.** Договорът на студент с начален период на практика през следващата календарна седмица внасят договорите си за обработка от техническите изпълнители по структурни звена – всеки понеделник и вторник от 9.00 до 14.00 часа.

**Чл. 49.** Получаване на подписаните договори от техническите изпълнители по структурни звена – всеки петък 9.00 до 14.00 часа.